Musikkstudenten Tang Bei og hennes venner skammer seg slett ikke over å velge McDonalds når de har råd til det.
– Det er god stemning her, og maten god, hevder film-arbeideren Dong Sheng Yan (21).
– En ny undersøkelse viser at stadig flere ungdommer i Kina blir overvektige fordi de spiser for mye hurtigmat. Er det ikke betenkelig at McDonalds nå skal åpne enda flere restauranter?
– Både ja og nei, sier IT-medarbeideren Tian Yu (21). – Siden vi liker oss her, synes vi jo det er flott at tilbudet blir større. Samtidig er det jo ikke bra hvis noen går over til et ensidig kosthold som går ut over helsen.
Bli med Aftenpostens korrespondent på middag på en populær Beijing-restaurant som har Kulturrevolusjonen som tema, med tidsriktig interiør og betjening i maoistuniform og lue med rød stjerne.
– Her i Kina er nærmest annenhver store bil en Buick. Alle som har råd, er på nett med sin Iphone. Ungdommer går i jeans og Yankees-lue og har T-skjorter med amerikansk reklame, og MacDonalds har godt selskap av Starbucks og Kentucky Fried Chicken. Dere som er landets fremtid: Synes dere ikke det blir vel mye tydelige symboler for USA, et land som ikke bare er Kinas partner, men også i mange sammenhenger en rival, med sterkt motstridende interesser?
Ungdommene ler, kanskje en smule overbærende, og erklærer at de ytre påvirkningen på ingen måte gjør dem mindre kinesiske.
– Vi spiser fortsatt mest tradisjonell, sunn mat sammen med storfamilien, sier Yan Jingjing, som studerer piano sammen med Tang og har det engelske budskapet Food for thought skrevet på sin brede hattebrem.
– Men vi liker også alt som er cool. Og snart er det Disneyland som gjelder!